Оҙон туғайҙың уң яғындағы текә генә тауҙы Әбей тауы тиҙәр. Әбей тауынан өҫкә ҡарай менеп киткән үҙәкте Әбей үҙәге тиҙәр. Әбей үҙәген оҙаҡ йылдар Айытбаева Фатима апай сапты. Әбей үҙәге буйлап тауҙы аша төшһәң Мораҙым ауылы яҡын ғына. Был тауҙа сейә күп була. Ауыл кешеһе ат егеп тороп был тауға сейәгә йөрөгән. Ләкин яңғыҙ-ярым йөрөүе ҡурҡыныс, сөнки бында айыуҙың Кәлтәгәүгә төшөп һыу эсеп йөрөгән юлы булған. Шуға бала-саға әллә ни йөрөмәгән, күпселек әбейҙәр еләккә йөрөгән. Бәлки шуға Әбей тауы тигәндәрҙер. Иҙел ташып, һыу сыҡҡанда, ауылдан килеп бер әбей шул тауҙа йәшәгән, шуға Әбей тауы тип атағандар,тигән фекер ҙә бар.